钦定古今图书集成/明伦汇编/交谊典/第075卷 > 《送吉中孚归楚州旧山》前人
## 钦定古今图书集成/明伦汇编/交谊典/第075卷 > 《送吉中孚归楚州旧山》前人

“青袍芸阁郎，谈笑挹侯王。旧箓藏云穴，新诗满帝乡。
名高闲不得，到处人争识。谁知冰雪颜，已杂风尘色。”
此去复如何，东皋岐路多。藉茆临紫陌，回首忆沧波，
年来倦萧索。但说《淮南乐》，并楫湖中游，连樯月下泊。
沿溜入阊门，千灯夜市喧。喜逢邻舍伴，遥语问乡园。
下淮风自急，树杪分郊邑。送客随岸行，离人出舟立。
“渔村绕水田，澹浦隔晴烟。欲就林中醉，先期石上眠。
林昏天未曙，且向云边去。”“暗入无路山，心知有花处。
登高日转明，下望见春城。洞里草空长，冢边人自耕。
寥寥行异境，过尽千峰影。露色凝古坛，泉声落寒井。
仙成不可期，多别自堪悲。为问桃源客，何人见乱时。”